Stigting van Dagbreektrust
January 1, 2014 - Menings - 11 comments
Die Afrikaanse Sondagkoerant Dagbreek is in 1947 opgerig danksy samewerking tussen direksielede van die Strathmore-myngroep, voormalige werknemers van die Afrikaanse Pers wat in 1946 weens 'n meningsverskil bedank het en prof. Wicus du Plessis se Perskorporasie van Suid-Afrika. Die koerant was polities onafhanklik en moes eenheid tussen Afrikaans- en Engelssprekende Suid-Afrikaners bevorder.
Bedenkings het mettertyd aan albei kante van die taalgrens ontstaan oor hulle samewerking in Dagbreekpers. In 1953 verkry Marius Jooste, besturende direkteur, dus by kol. Jack Scott van die Strathmore-groep 'n opsie vir al die aandele wat die "Engelse kant" in die koerant besit het. Om die nodige kapitaal hiervoor te verkry, sou 'n vasberade veldtog verg en daarom nader Jooste vir adv. J G Strijdom, toe leier van die Nasionale Party in Transvaal, aan wie hy sy opsie oormaak.
Van toe af sou Dagbreek die Nasionale Party sterk steun.
Die destydse N.P.-sekretaris, Jack Steyl, vertel in "'n Volk staan op uit sy as", hoe die party hom beywer het om Dagbreek onder sy beheer te kry.
Toe dit duidelik geword het dat die verkryging van Dagbreek vir die nasionale saak binne bereik gekom het, het niemand minder nie as adv. Strijdom en dr. Verwoerd saam met ander ministers ingespring om die Nasionaliste van Transvaal te organiseer om tot die daad oor te gaan. Dit was 'n geloofsdaad: £100,000 was nodig om die gedeelte van die aandele wat behoort het aan die destydse Scottgroep oor te neem.
"Groepies Nasionaliste is dwarsdeur Transvaal byeengebring en toegespreek. Afdelingsbesture van die party het hand bygesit. Geld was nie volop nie, maar adv. Hans Strijdom het gepraat, en die lojaliteit en die geloof was daar.
'n Dag voordat die aanbod sou verval, is nie alleen die volle bedrag gevind nie maar was daar 'n aansienlike bedrag oor wat nuttig as bedryfskapitaal aangewend kon word.
Adv. J.G. Strijdom, sou as tweede voorsitter van die direksie van Dagbreekpers Beperk, tot 1958 diens doen. Vir hom moes die koerant in belang van die Afrikanersaak, in die hande bly van Nasionaliste wat volksdiens sou lewer.
Strijdom is met sy skielike heengaan op 24 Augustus 1958 as voorsitter van Dagbreektrust opgevolg deur die nuut verkose eerste minister, wyle dr. H.F. Verwoerd.
In die jare daarna sou Dagbreektrust op verskillende maniere die volk se belange dra, en eers na die dood van dr. Verwoerd het die eerste tekens na vore gekom dat die Afrikanersaak versaak gaan word.
Mense wat dr. Verwoerd gevolg het as leier, was later van die sterkste voorstanders van oorgawe en het nie gehuiwer om as direkteure van Dagbreektrust die volk se geld aan te wend teen dit waarvoor die Trust tot stand gebring is nie.
Nou, meer as 'n halfeeu later het Dagbreektrust sy ideale skynbaar verwerp en 'n nuwe gees gevestig. Die oprigtingsakte wat bepaal het dat die Trust slegs vir Afrikaners se belange in die mediawêreld aangewend mag word, het vervaag. Dit word beweer dat Dagbreektrust se bates van miljoene Rand aanwend word om teen die vryheidsgesinde Afrikanervolk te werk.
Dit word ook beweer dat die Trust deur lede van die omstrede Broederbond beheer word, en dit is bekend dat mnr. Flip Buys, die hoof van die multikulturele vakbond Solidariteit, ook een van die lede van die direksie is.
Naskrif: Net soos destyds, werk die ware nasionaliste, die Boere-Afrikaners, weereens om sy eie medianetwerk op te bou in belang van die volk se strewe na vryheid. Hierdie keer is daar een verskil – die beheer sal nie uit die hand van die volk geruk word nie – en Die Vryburger is die eerste stap om beslag te gee aan die vestiging van so 'n eie netwerk.
Foto – Dr. H. F. Verwoerd
11 thoughts on "Stigting van Dagbreektrust"
Jan de Beer January 1, 2014 at 7:33 am
Ek hou hiervan – ons kan dit weer doen!
Joffre Papenfus January 1, 2014 at 11:10 am
Ons geskiedenis leer ons veral twee lesse van belang:
ons kan baie vermag INDIEN ons saamstaan om ons ideale en saamwerk IN GELOOF om daardie ideale te verwesenlik.
en aansluitend by voorgaande die belangrikheid dat GELOOF die kernwaarde van ons ideale, strukture en aksies sal wees, want sonder daardie anker dryf mense al te gou weg van daardie ideale, versaak dit en versaak uiteindelik ook die geloof self.
Arnold January 1, 2014 at 1:09 pm
Nou verstaan ek hierdie storie geheel en al nie.
Aan wie behoort "Dagbreek" Het die liberales die alleenreg daarop???
Waar staan ons konserwatiewes dan??? Dit behoort mos aan die Volk in sy geheel as dit nog bestaan. Of het 'n sekere groep dit geannekseer???
Verduidelik tog nou mooi wat presies hier aan die gang is asseblief.
Redakteur January 1, 2014 at 1:47 pm
Die Dagbreektrust het reeds etlike jare gelede die pad geloop wat Radio Pretoria ook onlangs begin bewandel het – volksbesit is in beide gevalle gekaap deur die links-liberales!
Deon January 1, 2014 at 4:11 pm
Eis kant-kies deur betogings, plakate voor hoofkwartiere, in koerante, briewe, e-pos ensomeer dat indiwidue, vakbonde, radio-stasies, en 'Afrikanerorganisasies' of hulle die eis vir Volkselfbeskikking ondersteun of nie. Lys dan die ondersteuners en andere in die openbaar.
Andries January 1, 2014 at 8:36 pm
Dankie vir die waardevolle brokkie inligting. Inderdaad se dt meer as wat ons in u berig lees. Dit se dat ons as n Volk werklik en doelgerig na onsself gekyk het. Wat n plesier en genoegdoening om te weet dit kan gebeur. Waar ons nou staan is deur die toedoen van niks en niemand meer as verraaiers nie. Hoe smag ons tog nie om net weer eenheid onder ons mense te he nie. Dit is nie onmoontlik nie.
Arnold January 2, 2014 at 8:44 pm
Dit beteken nog steeds nie dat die Nie-liberale Afrikaner sy aandeel verbeur het nie.
Wat is Dagbreektrust nou werd ??
Ons konserwatiewes het reg op 'n deel daarvan. Niemand het die reg om Volks eiendom te kaap nie.
Kan daar nie iets hieromtrent gedoen word nie.
Joffre Papenfus January 3, 2014 at 9:15 pm
Deon, jy stel die kern van die probleem waarmee die deursnit van ons stoei, en ek kan die volgende antwoorde gee:
vir vele redes is daar tans baie min leidende figure in die bree Afrikaner kring met die inbors om onomwonde "Ja" of "Nee" te antwoord op selfbeskikking indien dit in die openbaar moet geskied.
van hierdie redes kan ek aanvaar, waar op bepaalde terreine gewerk word, maar die meerderheid doen dit omdat hulle nie tot 'n standpunt gebonde wil wees nie.
Lg. is soos die metaforiese walaer: sodra jy in die openbaar jou saak stel, moet jy bereid wees tot die offers om daardie ideaal na te streef; jy verbind jouself by wyse van spreke om buig of bars daardie ideaal na te streef, wetende dat dit jou al jou aardse goed kan kos.
'n Openbare verbintenis stel (ver)"leiers" ook bloot aan kritiek, oordeel en nog wat, want nou kan hulle nie agteraf ooreenkomste aangaan en knoei om hulle eie belange te dien nie.
Daar is een ander element:
wanneer ons ons saak stel, noodsaak dit ons om ons kernwaardes onomwonde te stel. Dit mag inhou dat ons ook in ons eie kring sal moet huis skoonmaak, en baie wat bereid is om op te staan vir volksvryheid huiwer om in dieselfde asem duidelik op te staan teen die kankers van vals teologie, haat en geweld uit sekere oorde.
Die prys is hoog; die pad is smal;
gelukkig is daar diegene wat daarop wil gaan en ons sal mekaar vind.
Deon January 4, 2014 at 3:07 am
So waar Joffre! Wat van 7 kern beginsels of waardes wat maksimale Volksoutonomie insluit met 'n troika van roterende leiers wat jaarliks verkies word maw die Volk en saak / volkswaardes is ewig op aarde maar woordvoerders is roterend en vervangbaar. Eerder as veranderende waardes van leiers? Leiers en organisasies is dan of vir of teen of buite die nuwe Volksgelofte.
Jas Stegmann January 4, 2014 at 8:19 am
Die projekte waarvoor Dagbreek Trust geld beskikbaaer stel is sonder uitsondering doodskote deur die Afrikaner se hart. Dis goed soos die Stellenbosse Woordfees, eintlik maar 'n parade vir mense waarvoor die naam Afrikaner 'n steen des aanstoots is en agter daardie bedenklike versamelnaam "Afrikaanse" skuil. Wat hierdie mense bedoel as hulle aanvoer hulle is "Afrikaanses" kort nie voorligting nie, hulle bedoel hulle is sulke nie-rassige spoetniek-figure wat 'n Kreoolse Afrikaans praat, onderweg na 'n planeet wat nog ontdek moet word. Dink ook aan die omstredenheid waarin die Woordfees gedompel is weens die gebruikmaking van hierdie platform deur geeste soos Nuwe Hervormers soos die voomalige redakteur van Die Kerkbode Jean Oosthuizen (Die Kerkbode, wat in 'n stadium nog bekend kon staan as die lyfblad van die NG Kerk, dié kerk uiteraard ook al lankal gekaap deur die linkse formasie in die NG Kerk met redakteurs soos Fritz Gaum).
Wanneer verwys word na dié formasie, dan dink jy aan 'n keboedel met Kleurlinge soos Christo van der Rheede en Danny Titus (FAK en dalk ook Broederbonder?). Geleenthede soos Woordfeeste is dan ook raaklyne om jou onder die indruk te bring van die omvangryker kapingsoperasie van FW de Klerk en die Broederbond met stutsorganisasies soos die FAK en die ATKV, want in die aanbied van die feeste (geldelik of andersins), vind jy ook die Naspespulpkartel se mense.
Besoek jy berigte onderr opskrifte met Dagbreek Trust daarin op die internet, is dit nie so maklik om die vinger op die verlooptheid te lê nie. Daar sal die nuuskierige baie inligting vind wat op Engels aangebied word, 'n aanduiding van 'n ander karaktertrek van die bedrywers van Dagbreek Trust: hulle is Zêf-Efrikins.
Op Dagbreek Trust se webwerf sal jy ook verneem van, is dit twaalf of veertien skole, wat hulp van Dagbreek Trust in een ander vorm ontvang. Verder is die inligting oor die "hulp", veronderstel maar aangebied onder die opskrif, How to be a good Zeph-Efrikin, maar karig. Of dit 'n vertaling van die Broederbond en die FAK se groot ikon Nelson Mandela se How to be a good communist is, sal seker nie eens die arme drommels wat aan sulke breinspoeling onderwerp word, weet nie. Meer as die feit van die getal skole wat hulp ontvang, vind jy nie daar nie. Daarom word dié wat belangstel in die feit of Dagbreek Trust sy vermoë aanwend in ooreenstemming met adv. Strydom se ideale, in die duister gelaat. En dit is misleiding.
Weens Solidariteit en Flip Buys se betrokkenheid by Maraoelamedia, ontstaan die moontlikheid dat geld uit Dagbreek Trust sy weg na hierdie verloopte internet-nuusverskaffer, bestuur deur die linkse Herman Toerien, vind. Word Toerien se daaglikse Nuuskommentare nagegaan, vind u die volgende: Nelson Mandela was die dertiende apostel en 'n opregte Christen wat nooit uit die kas geklim het nie. En 'n hele skatkis van verhale wat Toerien daagliks om hierdie legende weef.
Vergelyk jy Toerien se Nuuskommentare met dié van Radio Pretoria, val dié een saak op: Deur aan die AMC se veelrassige verkiesings deel te neem, word jy deel van 'n program soortgelyk aan die Roomse aflaat: dit sal jou met jou roggelende verhuising uit die NSA as 'n goeie werk toegereken word.
Ook Radio Pretoria en Maroelamedia se mashoofde toon verbasende ooreenkomste: Hulle deel advertensies oor dinge soos die gewildste Afrikaanse liedjie nog. Dit is dus baie moontlik dat Radio Pretoria se rooi bedryfsrekening met Dagbreek Trust se kosbare Afrikanergeld vlot gehou word. En dit is die afskuwelikste van al die wandade wat met geld uit Dagbreek Trust gedoen kan word.
Die waarnemer wonder ook onwikllekeurig hoeveel (nie of nie) van Dagbreek Trust se fondse gaan na die Afrikanervolk-aftakelende kykNet, 'n ontbyt- (nuus en meningsvormings) program op kykNet wat Dagbreek genoem word.
Karel September 2, 2017 at 8:43 pm
As Khoisan Raad, Kultuur, Geestelike, en Veiligheid, Sal ons graag met die trudt wil praat n finansiële by dra vir die Herstel van Khoisan volk. En saam werk verhouding.